《暮春偕小米由云栖抵理安回至南屏晚眺 其三》
清代·胡敬

逶迤石屋岭，罨蔼南屏山。森然列翠屏，势欲全湖环。

看山贵看色，岂必穷登攀。譬如绝代人，望远尤珊珊。

参差倚岩树，掩映峰孱颜。浓翠暖欲飞，荡漾如层澜。

微风一披拂，散入虚无间。此景静中会，欲画无荆关。

作者简介：清浙江仁和人，字以庄，号书农。嘉庆十年进士。累官侍讲学士。诗文兼美。有《崇雅堂诗文集》。